《冬日过甘泉驿》
清代·宗元鼎

记得当年来古驿，马鞭带雪系楼前。双柑香溅佳人手，半臂寒添酒客肩。

忽见荒堤摧暮草，空伤衰榭没寒烟。风尘满目深惆怅，却望谁家寄醉眠？

作者简介：（1620—?）江苏江都人，字定九，号梅岑、香斋，别号东原居士、小香居士。酷嗜梅花。隐居不仕，力耕而食，名其堂为“新柳堂”。诗宗温李。康熙十八年贡太学，部考第一。铨注州同知，未仕。有《新柳堂诗集》、《芙蓉集》、《芙蓉词》。